Projektas

LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2015 M. GRUODŽIO 14 D. ĮSAKYMO NR. D1-912 „DĖL POŽEMINIO VANDENS VANDENVIEČIŲ APSAUGOS ZONŲ NUSTATYMO TVARKOS APRAŠO PATVIRTINIMO“ PAKEITIMO

2020 m. d. Nr. D1-

Vilnius

P a k e i č i u Lietuvos Respublikos aplinkos ministro 2015 m. gruodžio 14 d. įsakymą Nr. D1-912 „Dėl Požeminio vandens vandenviečių apsaugos zonų nustatymo tvarkos aprašo patvirtinimo“:

1.	Pakeičiu preambulę ir ją išdėstau taip:

„Vadovaudamasis Lietuvos Respublikos saugomų teritorijų įstatymo 201 straipsniu, Lietuvos Respublikos specialiųjų žemės naudojimo sąlygų įstatymo 6 straipsnio 1 dalies 4 punktu ir Lietuvos Respublikos žemės gelmių įstatymo 4 straipsnio 2 dalies 11 punktu,“.

2.	Pakeičiu nurodytuoju įsakymu patvirtintą Požeminio vandens vandenviečių apsaugos zonų nustatymo tvarkos aprašą ir jį išdėstau nauja redakcija (pridedama).

Aplinkos ministras

PATVIRTINTA

Lietuvos Respublikos aplinkos ministro

2015 m. gruodžio 14 d. įsakymu Nr. D1-912

(Lietuvos Respublikos aplinkos ministro 2020 m. d. įsakymo Nr. redakcija)

POŽEMINIO VANDENS VANDENVIEČIŲ APSAUGOS ZONŲ NUSTATYMO TVARKOS APRAŠAS

I SKYRIUS

BENDROSIOS NUOSTATOS

1.	Požeminio vandens vandenviečių apsaugos zonų nustatymo tvarkos aprašas (toliau – Aprašas) reglamentuoja požeminio vandens vandenviečių apsaugos zonų (toliau – VAZ) ir jas sudarančių juostų nustatymo, VAZ projektų rengimo ir tvirtinimo tvarką.

2.	Apraše vartojamos sąvokos:

2.1.	požeminio vandens kaptažo įrenginys – įrenginys požeminiam vandeniui paimti;

2.2.	požeminio vandens vandenvietės kaptažo sritis – požeminio vandens vandenvietės mitybos srities dalis (projekcija žemės paviršiuje), kurioje judančios požeminio vandens srauto dalelės pasiekia vandenvietę per jos egzistavimo laiką;

2.3.	požeminio vandens vandenvietės mitybos sritis – vandeningojo sluoksnio plotas, iš kurio judančios požeminio vandens srauto dalelės patenka į požeminio vandens vandenvietę;

2.4.	vandeningasis sluoksnis – vandens prisotintas vienalytis arba artimos litologinės sudėties ir filtracinių savybių uolienų sluoksnis;

2.5.	kitos Apraše naudojamos sąvokos atitinka sąvokas, vartojamas Lietuvos Respublikos saugomų teritorijų įstatyme, Lietuvos Respublikos geriamojo vandens įstatyme, Lietuvos Respublikos maisto įstatyme, Lietuvos Respublikos specialiųjų žemės naudojimo sąlygų įstatyme, Lietuvos Respublikos žemės gelmių įstatyme, Lietuvos Respublikos žemės įstatyme.

II skyrius

požeminio vandens VANDENVIEČIŲ APSAUGOS ZONų IR JAS SUDARANČIŲ juostŲ NUSTATYMAS

3.	VAZ 1-osios juostos dydis aplink požeminio vandens vandenvietę arba požeminio vandens gavybos gręžinį, jeigu požeminio vandens vandenvietė sudaryta iš pavienių gręžinių, negalinčių sudaryti kompaktiškos grupės, nustatomas ne mažesniu kaip:

3.1.	3 m spinduliu nuo kraštinių požeminio vandens kaptažo įrenginių aplink individualiai apsirūpinančiųjų geriamuoju vandeniu požeminio vandens vandenvietes, kai vandens išteklių naudojimui nereikalingas leidimas naudoti požeminio vandens išteklius, nepriklausomai nuo požeminio vandens vandenvietės grupės;

3.2.	5 m spinduliu nuo kraštinių požeminio vandens kaptažo įrenginių aplink I grupės požeminio vandens vandenvietes;

3.3.	10 m spinduliu nuo kraštinių požeminio vandens kaptažo įrenginių aplink II grupės požeminio vandens vandenvietes;

3.4.	25 m spinduliu nuo kraštinių požeminio vandens kaptažo įrenginių aplink III grupės požeminio vandens vandenvietes ir jose esančius infiltracinius įrenginius.

4.	VAZ 2-osios juostos dydis požeminio vandens vandenvietėms apskaičiuojamas atsižvelgiant į tai, kad mikroorganizmai, patekę į vandeningąjį sluoksnį, būdami gyvybingi, nepasiektų požeminio vandens vandenvietės per:

4.1.	400 parų, kai vanduo imamas iš gruntinių vandeningųjų sluoksnių;

4.2.	200 parų, kai vanduo imamas iš tarpsluoksninių vandeningųjų sluoksnių.

5.	VAZ 3-ioji juosta tarpsluoksninį vandenį eksploatuojančioje požeminio vandens vandenvietėje gali susidėti iš dviejų sektorių: 3a ir 3b. Gruntinį vandenį eksploatuojančioje požeminio vandens vandenvietėje VAZ gali susidėti tik iš 3a sektoriaus. Tarpsluoksninį vandenį eksploatuojančioje ir jokio ryšio su gruntiniu vandeniu neturinčioje požeminio vandens vandenvietėje VAZ gali susidėti tik iš 3 b sektoriaus.

6.	VAZ 3-iosios juostos 3b sektoriaus dydis apskaičiuojamas atsižvelgiant į tai, kad cheminiai teršalai, patekę tiesiogiai į tarpsluoksninį eksploatuojamąjį vandeningąjį sluoksnį, nepasiektų požeminio vandens vandenvietės per 25 metus.

7.	VAZ 3-iosios juostos 3a sektoriaus dydis apskaičiuojamas atsižvelgiant į tai, kad cheminiai teršalai, patekę į gruntinį vandeningąjį sluoksnį, nepasiektų požeminio vandens vandenvietės per 25 metus.

8.	III grupės požeminio vandens vandenviečių, kurių vandens ištekliai pasipildo iš paviršinių vandens telkinių, VAZ 2-oji juosta nustatoma paviršiniame vandens telkinyje 500 m atstumu (upėse pasroviui – 250 m), o VAZ 3-ioji juosta – 3 km atstumu nuo požeminio vandens vandenvietės (upėse pasroviui – 250 m). VAZ 2-oji ir 3-ioji juostos upėje gali sutapti. Jos nustatomos pasroviui už 250 m nuo kraštinių požeminio vandens kaptažo įrenginių. Upėje prieš srovę VAZ 2-oji ir 3-ioji juostos prilyginamos apskaičiuotam VAZ 3-iosios juostos pločiui.

9.	VAZ 2-oji ir 3-ioji juostos skaičiuojamos:

9.1.	požeminio vandens vandenvietėms, kurių ištekliai aprobuoti ir naudojami – aprobuotų išteklių kiekiui arba maksimaliam planuojamam požeminio vandens vandenvietės debitui, jeigu viso aprobuotų išteklių kiekio neplanuojama naudoti ateityje;

9.2.	požeminio vandens vandenvietėms, kurių ištekliai aprobuoti, tačiau nenaudojami – aprobuotų išteklių kiekiui.

10.	VAZ 2-osios ir 3-iosios juostos apskaičiuojamos analitiškai ar matematiškai (kai požeminio vandens vandenvietėje yra kelių tipų požeminio vandens kaptažo įrenginiai, labai sudėtingos hidrogeologinės sąlygos, požeminio vandens srauto struktūra).

11.	VAZ nustatoma:

11.1.	VAZ 1-oji juosta nustatoma:

11.1.1.	aplink visų grupių gėlo požeminio vandens, kai jo neplanuojama naudoti kaip maisto produkto, vandenvietes, iš kurių skaičiuojant metinį vidurkį išgaunama vidutiniškai iki 100 m3 vandens per parą;

11.1.2.	aplink mineralinio požeminio vandens vandenvietes, kai jo neplanuojama naudoti kaip maisto produktą, vandenvietes, iš kurių skaičiuojant metinį vidurkį išgaunama vidutiniškai iki 100 m3 vandens per parą;

11.1.3.	aplink visų grupių gėlo požeminio vandens, kai jį planuojama naudoti kaip maisto produktą, vandenvietes, iš kurių skaičiuojant metinį vidurkį išgaunama vidutiniškai iki 10 m3 vandens per parą ir kurių vandens išteklių naudojimui reikalingas leidimas naudoti požeminio vandens išteklius;

11.1.4.	aplink visų grupių individualiai apsirūpinančiųjų geriamuoju vandeniu požeminio vandens vandenvietes, kai vandens išteklių naudojimui nereikalingas leidimas naudoti požeminio vandens išteklius;

11.2.	VAZ 1-oji juosta ir 50 m spinduliu (įskaitant VAZ 1-ąją juostą) požeminio vandens vandenvietės taršos apribojimo juosta nustatoma:

11.2.1. aplink I ir II grupės gėlo požeminio vandens, kai jį planuojama naudoti kaip maisto produktą, vandenvietes, iš kurių, skaičiuojant metinį vidurkį, išgaunama vidutiniškai nuo 10 iki 99 m3 vandens per parą;

11.2.2. aplink visų grupių gėlo požeminio vandens vandenvietes, kuriose, skaičiuojant metinį vidurkį, išgaunama vidutiniškai iki 10 m3 vandens per parą vanduo ir kurių vanduo naudojamas viešam vandens tiekimui;

11.3.	VAZ 1-oji, VAZ 2-oji ir VAZ 3-ioji (3a, 3b sektoriai) juostos nustatomos:

11.3.1. aplink I ir II grupės gėlo požeminio vandens, kai jį planuojama naudoti kaip maisto produktą, vandenvietes, iš kurių skaičiuojant metinį vidurkį išgaunama vidutiniškai 100 m3 ir daugiau vandens per parą;

11.3.2. aplink III grupės gėlo požeminio vandens, kai jį planuojama naudoti kaip maisto produktą, vandenvietes iš kurių skaičiuojant metinį vidurkį išgaunama vidutiniškai 10 m3 ir daugiau vandens per parą;

11.3.3. aplink visų grupių gėlo požeminio vandens, kai jo neplanuojama naudoti kaip maisto produkto, vandenvietes, iš kurių skaičiuojant metinį vidurkį išgaunama vidutiniškai 100 m3 ir daugiau vandens per parą;

11.3.4. aplink mineralinio požeminio vandens, kai jį planuojama naudoti kaip maisto produktą, vandenvietes, nepriklausomai nuo išgaunamo vandens kiekio;

11.3.5. aplink mineralinio požeminio vandens, kai jo neplanuojama naudoti kaip maisto produkto, vandenvietes, iš kurių, skaičiuojant metinį vidurkį, išgaunama vidutiniškai 100 m3 ir daugiau vandens per parą.

III SKYRIUS

POŽEMINIO VANDENS VANDENVIEČIŲ APSAUGOS ZONŲ PROJEKTŲ RENGIMAS IR TVIRTINIMAS

12.	VAZ projektas rengiamas visoms požeminio vandens vandenvietėms, vadovaujantis Specialiųjų žemės naudojimo sąlygų įstatymo 6 straipsnio 1 dalies 4 punktu jame nustatoma VAZ.

13.	VAZ projektus rengti gali juridiniai ir fiziniai asmenys bei šių asmenų grupės, veikiančios pagal jungtinės veiklos sutartis, turintys Lietuvos geologijos tarnybos prie Aplinkos ministerijos (toliau – LGT) išduotą leidimą tirti žemės gelmes šiai veiklos rūšiai – požeminio vandens paieška ir žvalgyba.

14.	VAZ projekte, išskyrus Aprašo 15 punkte nurodytą atvejį, pateikiama ši informacija ir dokumentai:

14.1.	duomenys apie požeminio vandens vandenvietę:

14.1.1.	požeminio vandens vandenvietės pavadinimas, adresas;

14.1.2.	požeminio vandens vandenvietės savininkas, savininko rekvizitai;

14.1.3.	duomenys apie požeminio vandens vandenvietės naudojamų gręžinių savininkus (jeigu neįrašyti Žemės gelmių registre);

14.1.4.	jei požeminio vandens vandenvietė įrengta kitam asmeniui priklausančioje žemėje, rašytinis žemės sklypo savininko, kai požeminio vandens vandenvietė įrengta privačioje žemėje, savivaldybės žemės valdytojo, kai požeminio vandens vandenvietė įrengta savivaldybės žemėje, arba valstybinės žemės patikėtinio, kai požeminio vandens vandenvietė įrengta valstybinėje žemėje, sutikimas;

14.1.5.	jei VAZ patenka į kitiems asmenims priklausančią žemę ar žemės sklypus, Specialiųjų žemės naudojimo sąlygų įstatymo 7 straipsnio 1 dalyje nurodytas rašytinis sutikimas;

14.1.6.	požeminio vandens vandenvietės kodas (identifikavimo numeris) ir gręžinio (-nių) numeris (-iai) Žemės gelmių registre;

14.1.7.	maksimalus planuojamo naudoti (atsižvelgiant į 25 metų perspektyvą) vandens kiekis (m3/per parą), aprobuotų išteklių kiekis;

14.1.8.	duomenys apie požeminio vandens gavybą (naudojamų požeminio vandens vandenviečių);

14.1.9.	požeminio vandens vandenvietės centro ir kiekvieno gręžinio koordinatės 1994 metų Lietuvos koordinačių sistemoje;

14.2.	požeminio vandens vandenvietės ir jos apylinkių geologinės ir hidrogeologinės sąlygos, kuriomis remiantis nustatoma požeminio vandens vandenvietės grupė;

14.3.	VAZ 2-osios ir 3-iosios (3 a ir 3 b sektorių) juostų dydžių apskaičiavimo metodas, jo pasirinkimo pagrindimas;

14.4.	hidrogeologiniai vandeningojo sluoksnio parametrai, naudoti VAZ 2-ajai ir 3-iajai juostoms nustatyti;

14.5.	požeminio vandens vandenvietės hidrodinaminio režimo analizė, jeigu ji reikalinga hidrogeologinių parametrų įvertinimui ar VAZ 2-osios ir 3-iosios juostų nustatymui;

14.6.	M 1:10 000 ar stambesnio mastelio žemėlapis, kuriame nurodytos VAZ ir ją sudarančių juostų ribos, požeminio vandens kaptažo sritys ir jų matmenys gruntiniame vandeningajame sluoksnyje (žemėlapyje nurodomos matematiškai ar analitiškai apskaičiuotos, modeliavimo būdu nustatytos ir projektuojamos, pritaikytos vietovės elementams, VAZ juostų ribos). VAZ erdvinių duomenų rinkiniai pateikiami *shp arba *tab formatu 0,1 m tikslumu. Už tinkamą VAZ ir ją sudarančių juostų dydžių nustatymą atsakingas VAZ projekto rengėjas. VAZ erdvinių duomenų rinkinys sudaromas vadovaujantis Teritorijų, kuriose taikomos specialiosios žemės naudojimo sąlygos, erdvinių duomenų rinkinio specifikacija, patvirtinta Lietuvos Respublikos žemės ūkio ministro 2019 m. gruodžio 16 d. įsakymu Nr. 3D-700 „Dėl Teritorijų, kuriose taikomos specialiosios žemės naudojimo sąlygos, erdvinių duomenų rinkinio specifikacijos patvirtinimo“ (toliau – Teritorijų, kuriose taikomos specialiosios žemės naudojimo sąlygos, erdvinių duomenų rinkinio specifikacija);

14.7.	žemėlapyje nurodytose VAZ 2-ojoje ir 3-iojoje juostose turi būti pažymėti esami ir planuojami objektai, kuriuose vykdoma potencialiai požeminį vandenį galinti užteršti ūkinė veikla, kuri nėra draudžiama pagal Specialiųjų žemės naudojimo sąlygų įstatymo VI skyriaus 11 skirsnį;

14.8.	požeminio vandens vandenviečių, kurios tiekia vidutiniškai daugiau kaip 300 m3 vandens per parą, VAZ projekte papildomai nurodoma:

14.9.1.	naudojamo požeminio vandens hidrodinaminio ir hidrocheminio monitoringo duomenų analizė;

14.9.2.	požeminio vandens telkinio (vandeningojo sluoksnio) ryšys su gruntiniu ir kitais vandeningaisiais sluoksniais bei paviršiniu vandeniu;

14.9.3.	pjezometrinis lygis ir maksimalus leidžiamas lygio pažemėjimas vandens naudojimo metu;

14.9.4.	hidrogeologiniai vandeningojo sluoksnio parametrai ir galimo išgauti požeminio vandens ištekliai.

15.	Požeminio vandens vandenvietėms, nurodytoms Aprašo 11.1 papunktyje, rengiamas VAZ projektas, kuriame turi būti pateikiama ši informacija ir dokumentai:

15.1.	M 1:1 000 ar stambesnio mastelio žemėlapis, kuriame nurodyta VAZ ir jos 1-osios juostos riba. VAZ erdvinių duomenų rinkiniai pateikiami *shp arba *tab formatu 0,1 m tikslumu. Už tinkamą VAZ ir ją sudarančių juostų dydžių nustatymą atsakingas VAZ projekto rengėjas. VAZ erdvinių duomenų rinkinys sudaromas vadovaujantis Teritorijų, kuriose taikomos specialiosios žemės naudojimo sąlygos, erdvinių duomenų rinkinio specifikacija;

15.2.	jei požeminio vandens vandenvietė įrengta kitam asmeniui priklausančioje žemėje, rašytinis žemės sklypo savininko, kai požeminio vandens vandenvietė įrengta privačioje žemėje, savivaldybės žemės valdytojo, kai požeminio vandens vandenvietė įrengta savivaldybės žemėje, arba valstybinės žemės patikėtinio, kai požeminio vandens vandenvietė įrengta valstybinėje žemėje, sutikimas;

15.3.	jei VAZ patenka į kitiems asmenims priklausančius žemės sklypus ar valstybinę žemę, kurioje žemės sklypas nesuformuotas, Specialiųjų žemės naudojimo sąlygų įstatymo 7 straipsnio 1 dalyje nurodytas rašytinis sutikimas.

16.	Parengtą VAZ projektą turi pasirašyti jį parengęs asmuo, o kai jį rengia juridinis asmuo, projektą pasirašo ir juridinio asmens vadovas arba jo įgaliotas asmuo.

17.	Pagal Aprašo 14 punkto reikalavimus parengtas VAZ projektas raštu tiesiogiai, paštu ar elektroniniu paštu teikiamas LGT tvirtinimui.

18.	LGT per 20 darbo dienų atlieka pagal Aprašo 14 punkto reikalavimus parengto VAZ projekto vertinimą ir priima sprendimą VAZ projektą tvirtinti arba raštu motyvuotai nurodo nustatytus trūkumus.

19.	Pagal Aprašo 15 punkto reikalavimus parengtas VAZ projektas LGT tvirtinimui teikiamas Aprašo 17 punkte nustatyta tvarka arba kartu su gręžinio pasu Žemės gelmių registro tvarkymo taisyklių (toliau – Žemės gelmių registro tvarkymo taisyklės), patvirtintų LGT direktoriaus 2004 m. balandžio 23 d. įsakymu Nr. 1-45 „Dėl Žemės gelmių registro tvarkymo taisyklių patvirtinimo“, nustatyta tvarka. LGT šį VAZ projektą tvirtina Aprašo 18 punkte nustatyta tvarka, kai jis teikiamas Aprašo 17 punkte nustatyta tvarka, arba Žemės gelmių registro tvarkymo taisyklių nustatyta tvarka, kai jis teikiamas kartu su gręžinio pasu.

20.	Patvirtinto VAZ projekto duomenys vadovaujantis Žemės gelmių registro nuostatais, patvirtintais Lietuvos Respublikos Vyriausybės 2020 kovo 10 d. nutarimu Nr. 198 „Dėl Lietuvos Respublikos žemės gelmių įstatymo įgyvendinimo“, įrašomi Žemės gelmių registre.

21.	Patvirtinus VAZ projektą Specialiųjų žemės naudojimo sąlygų įstatymo 8 straipsnio 1 dalyje nustatyta tvarka pateikiamas pranešimas kartu su VAZ erdviniais duomenimis. Patvirtintu VAZ projektu nustatyta VAZ vadovaujantis Specialiųjų žemės naudojimo sąlygų įstatymo 9 straipsniu įrašoma į Nekilnojamojo turto kadastrą ir Nekilnojamojo turto registrą.

______________